**OBRAZLOŽENJE**

**UZ NACRT PRIJEDLOGA ODLUKE**

 Dana 15. srpnja 2021. godine Hrvatski sabor Republike Hrvatske donio je Zakon o gospodarenju otpadom (''Narodne novine'', broj 84/21- u nastavku: Zakon). Zakon je stupio na snagu 31. srpnja 2021. godine.

 Člankom 66. Zakona propisano je da Predstavničko tijelo jedinice lokalne samouprave donosi odluku o načinu pružanja javne usluge koja sadrži:

1. kriterije obračuna količine miješanog komunalnog otpada

2. standardne veličine i druga bitna svojstva spremnika za sakupljanje otpada

3. najmanju učestalost odvoza otpada prema područjima

4. obračunska razdoblja kroz kalendarsku godinu

5. područje pružanja javne usluge

6. iznos cijene obvezne minimalne javne usluge s obrazloženjem načina na koji je
određena

7. odredbe o načinu podnošenja prigovora i postupanju po prigovoru građana na
neugodu uzrokovanu sustavom sakupljanja komunalnog otpada

8. odredbe o načinu pojedinačnog korištenje javne usluge

9. odredbe o načinu korištenja zajedničkog spremnika

10. odredbe o prihvatljivom dokazu izvršenja javne usluge za pojedinog korisnika
usluge

11. način određivanja udjela korisnika usluge u slučaju kad su korisnici usluge
kućanstva i pravne osobe ili fizičke osobe – obrtnici i koriste zajednički spremnik, a
nije postignut sporazum o njihovim udjelima

12. odredbe o ugovornoj kazni i

13. opće uvjete ugovora s korisnicima.

 Predmetna Odluka može sadržavati:

1. kriterij za određivanje korisnika usluge u čije ime jedinica lokalne samouprave
preuzima obvezu sufinanciranja cijene javne usluge

2. kriterije za umanjenje cijene javne usluge

3. odredbe o korištenju javne površine za prikupljanje otpada i mjestima primopredaje
otpada ako su različita od obračunskog mjesta

4. odredbe o korištenju površina kojima upravlja jedinica lokalne samouprave za potrebe
kompostiranja biootpada koje može obavljati korisnik usluge

5. odredbe o količini glomaznog otpada koji se preuzima u okviru javne usluge

6. odredbe o provedbi Ugovora koje se primjenjuju u slučaju nastupanja posebnih
okolnosti uključujući elementarnu nepogodu, katastrofu i slično i

7. lokacije na kojoj se može osigurati obavljanje obrade glomaznog otpada mobilnim
uređajem u okviru javne usluge.

Člankom 178. Zakona propisano je da predstavničko tijelo jedinice lokalne samouprave dužno je donijeti Odluku o načinu pružanja javne usluge iz članka 66. ovoga Zakona u roku od šest mjeseci od dana stupanja snagu ovoga Zakona.

Predmetnu Odluku predstavničko tijelo jedinice lokalne samouprave odnosno Grada Zagreba dužno je dostaviti Ministarstvu i objaviti u službenom glasilu i na mrežnim stranicama jedinice lokalne samouprave u roku od 15 dana od donošenja.

 O Odluci potrebno je provesti prethodno savjetovanje s zainteresiranom javnošću u trajanju od najmanje 30 dana.

 Izvršno tijelo jedinice lokalne samouprave dužno je voditi popis korisnika usluge u čije ime je preuzelo obvezu sufinanciranja cijene javne usluge koji sadrži sljedeće podatke: o korisniku usluge, obračunskom mjestu, obračunskom razdoblju, iznosu sufinanciranja cijene javne usluge koji je jedinica lokalne samouprave platila davatelju javne usluge, a isto je regulirano člankom 24. Odluke.

 Danom stupanja na snagu Odluke prestaje važiti Odluka o načinu pružanja javne usluge prikupljanja miješanog komunalnog otpada i biorazgradivog komunalnog otpada na području Grada Slatine (Službene glasnik Grada Slatina broj 1/2018.i 2/2018.) iz članka 30. stavka 7. Zakona o održivom gospodarenju otpadom (»Narodne novine«, br. 94/13., 73/17., 14/19 i 98/19.).

 Davatelj javne usluge dužan je cjenik iz članka 77. ovoga Zakona donijeti u roku od tri
mjeseca od dana donošenja Odluke o sakupljanju komunalnog otpada iz članka 66. ovoga
Zakona.

 Sukladno iznijetom, stručne službe trgovačkog društva Slatina kom d.o.o.
i Grada Slatine pripremile su Nacrt odluke o načinu pružanja javne usluge
sakupljanja komunalnog otpada na području Grada Slatine.

 Razlike između Nacrta nove Odluke o načinu pružanja javne usluge sakupljanja komunalnog otpada na području Grada Slatine u odnosu na važeću Odluka o načinu pružanja javne usluge prikupljanja miješanog komunalnog otpada i biorazgradivog komunalnog otpada na području Grada Slatine (Službene glasnik Grada Slatina broj 1/2018.i 2/2018.) se odnose
prvenstveno na:

 - uvođenje dvije kategorije korisnika (korisnici kućanstvo i korisnici koji nisu kućanstvo) – čl. 70. st. 2. Zakona o gospodarenju otpadom,

 - uvođenje jedinstvene cijene obvezne minimalne javne usluge za svaku pojedinu kategoriju korisnika – čl. 76. st. 3. Zakona o gospodarenju otpadom,

 - kriterije za umanjenje cijene javne usluge – čl. 73. Zakona o gospodarenju otpadom.

 Odluka, između ostalog propisanog člankom 66. Zakona mora sadržavati iznos
cijene obvezne minimalne javne usluge s obrazloženjem načina na koji je određena.
Kako bi cijena obvezne minimalne javne usluge pokrila troškove javne usluge koju je
potrebno osigurati kako bi sustav sakupljanja komunalnog otpada mogao ispuniti svoju svrhu
poštujući pritom obvezu o osiguranju primjene načela "onečišćivač plaća", načela ekonomski
održivog poslovanje te sigurnosti, redovitosti i kvalitete pružanja javne usluge, sukladno
Zakonu, ovoj Odluci i drugim propisima Slatina kom d.o.o. predložio je uvođenje
jedinstvene cijene obvezne minimalne javne usluge za kategoriju korisnika kućanstvo u
iznosu od 42,00 kuna mjesečno, bez PDV-a. Također je predloženo uvođenje jedinstvene cijene obvezne minimalne javne usluge za kategoriju korisnika koji nisu kućanstvo u iznosu od 79,65 kuna, bez PDV-a.

Donošenje cjenika usluge prikupljanja miješanog komunalnog otpada u
nadležnosti je davatelja usluge, trgovačkog društva Slatina kom d.o.o.
Cjenik se mora donijeti u roku od tri mjeseca od dana stupanja na snagu Odluke o
načinu pružanja javne usluge sakupljanja komunalnog otpada na području Grada
Slatine (članak 178. stavak 3. Zakona). Cjenik se donosi na način propisan člankom
77. Zakona. Davatelj usluge dužan je provesti prethodno javno savjetovanje od najmanje 30 dana o prijedlogu cjenika s obrazloženjem cijene i izmjene cijene te s obrazloženjem načina na koji je određena cijena obvezne minimalne javne usluge, te je dužan je prije primjene cjenika odnosno primjene izmjene cjenika zatražiti suglasnost izvršnog tijela jedinice lokalne samouprave na koju se cjenik odnosi. Izvršno tijelo jedinice lokalne samouprave dužno je, prije davanja suglasnost, provjeriti da je prijedlog cjenika u skladu sa Zakonom te da predložene cijene potiču korisnika usluge da odvojeno predaje biootpad, reciklabilni komunalni otpad, glomazni otpad i opasni komunalni otpad od miješanog komunalnog otpada te da, kad je to primjenjivo, kompostira biootpad, te se o provjerenom očitovati.

S obzirom na to da se navedenom Odlukom utječe na interese građana na području Grada Slatine, savjetovanje i uključivanje javnosti u postupak njenog donošenja provodi se u svrhu prikupljanja informacija o stavovima, primjedbama i prijedlozima zainteresirane javnosti.